骄阳赋
田沈 (Tang)
维皇穹之造物。何灵鉴之不昭。寂然阴闭。倏尔阳骄。风行天而启象。水干土而成妖。山蛇则四翼呈岁。日乌则三足升朝。亭皋背春兮失色。草木先秋而欲凋。萤飞火井。蛙动阳飙。嗟乎林之云涤。山之方焦。旱如何其。农为是恤。云祁祁而始布。日杲杲而行出。立啬夫于丙丁。命小童于甲乙。春雷无闻奋豫。夜月罕当离毕。阡陌之多稌不滋。尧汤之下人斯疾。是则坟封孝妇。东海之守非才。圄系冤囚。河南之尹未黜。而明明我后。罪已彤闱。日中而御菲食。昧爽而笼绣衣。慨祥正兮无润。嗟土膏兮远晞。冠华秉翟。郡县袭舞雩之祭。务农啬用。山川申祝鼎之祈。出德号兮休力役。铺皇恩兮铄帝晖。于是验灵图。稽秘箓。封朽腐。宥冤狱。损有馀。补不足。躬耤田以率下。遣皇华以问俗。借如晋平老矣。所好者音。古乐俟文侯之睡。希声懵师旷之心。德不足而自抚。灾无何而是侵。赤地三年兮罕辟。皇天一怒兮何深。野无盈尺之润。山无肤寸之阴。至如周宣中兴。视人如子。旱魃为虐于藩服。偫元辍耕于耒耜。饥馑荐臻。惔焚未已。毕崇奠釂之设。不绝郊宫之祀。宁莫我听。忧心如圯。及夫下邳内史。任在责诚。钟亢阳之有悔。毒歼殪之无生。乾坤不交兮兹焉中否。雷霆不动兮何时满情。求下哀于人瘼。希通鉴于神明。尔其广汉从事。扪衷自省。沾洒不时。奚能泣整。地则水沦金穴。天则泉枯玉井。走偫望而何阶。誓中隅而有请。是以孙武止矢。诮梁君之射乌。臧文抗议。非鲁国之焚巫。齐阻饥而问孔。郑有事而咨屠。彼炎亢之为患。信古来而有乎。昔者商罪贯盈。邢为不道。周师初克而年丰。卫国致疑于请讨。矧獯猃兮叛涣。伊将骄兮师老。方按甲而天诛。未回戈而彗埽。行看郅支之乱。且见呼韩之保。将覆油阴。伫羞行潦。是时也。上方受釐宣室。访议云台。所以仰乾封之兆。称时运之灾。浊河清兮龙马出。沧海晏兮鲸鱼来。山声万岁。坛势三陔。式行和鸾之节常希法驾之回。皇乎备矣。侯不迈哉。